অক্টোবর মাসে ১০টি বিশ্ববিদ্যালয়ে ভর্তি পরীক্ষায় অংশ নিতে বিজ্ঞানের একজন শিক্ষার্থীকে প্রায় এক হাজার ৫১২ কিলোমিটার অর্থাৎ গড়ে প্রতিদিন প্রায় ১৫১ কিলোমিটার পথ ভ্রমণ করতে হবে। নভেম্বরে ১৭টি বিশ্ববিদ্যালয়ে পরীক্ষা দিতে প্রায় তিন হাজার ৮২০ কিলোমিটার বা গড়ে প্রায় ২২৫ কিলোমিটার পথ ভ্রমণ করতে হবে এবং ডিসেম্বরে মাত্র চারটি বিশ্ববিদ্যালয়ে ভর্তি পরীক্ষা দিতে একজন পরীক্ষার্থীকে গড়ে প্রায় ২১২ কিলোমিটার রাস্তা ভ্রমণ করতে হবে। এভাবে একজন শিক্ষার্থীকে সর্বোচ্চ ৩১টি বিশ্ববিদ্যালয়ের ভর্তি পরীক্ষায় অংশ নিতে হলে প্রায় তিন মাসে পরীক্ষার মাঝে মাত্র চারবার বাড়ি ফেরাসহ প্রায় ছয় হাজার ৯০০ কিলোমিটার পথ ভ্রমণ করতে হবে, যা গতবারের তুলনায় ৭৮ কিলোমিটার এবং এক মাস বেশি।